b'\n_START_ARTICLE_\nFj\xc3\xa6rmygg\n_START_SECTION_\nUtseende\n_START_PARAGRAPH_\nDe voksne fj\xc3\xa6rmyggene er bitte sm\xc3\xa5 til middelsstore mygg, 1\xc2\xa0-\xc2\xa010 mm lange, med ganske spinkel kroppsbygning. Mange arter er m\xc3\xb8rke p\xc3\xa5 farge, andre er livlig gr\xc3\xb8nne eller gule, ofte svartflekkete. Bakkroppen er lang og tynn hos hannene, kraftig og kjegleformet hos hunnene. Beina er vanligvis lange og slanke. _NEWLINE_Hodet er noks\xc3\xa5 lite, kortere enn bredt, med nyreformede fasett\xc3\xb8yne som ikke m\xc3\xb8tes oppe p\xc3\xa5 hodet. Punkt\xc3\xb8yne (ocelli) finnes ikke. Munndelene er lite fremtredende, disse myggene har ikke sugesnabel. Hannene har fj\xc3\xa6rformede antenner, mens antennene hos hunnene er ganske korte og sylindriske. _NEWLINE_Vingene er lange og smale, og de fremste vinge\xc3\xa5rene er vanligvis sterkere utviklet enn de bakenfor. Noen arter har sterkt reduserte vinger eller mangler dem helt. _NEWLINE_Larvene er vanligvis lange og tynne, sylindriske, med en liten men tydelig hodekapsel. De har et par vortef\xc3\xb8tter p\xc3\xa5 det fremste segmentet og et p\xc3\xa5 det bakerste. Larver som lever i oksygenfattige sedimenter er gjerne blodr\xc3\xb8de p\xc3\xa5 farge fordi kroppen inneholder store mengder hemoglobin som hjelper dem \xc3\xa5 ta opp oksygen.\n_START_SECTION_\nLevevis\n_START_PARAGRAPH_\nFj\xc3\xa6rmygg finnes ned til 30 meters dyp i havet og opp til over 5000 meters h\xc3\xb8yde i fjellomr\xc3\xa5der. _NEWLINE_De fleste av artene har larver som lever i ferskvann, b\xc3\xa5de rennende og stillest\xc3\xa5ende, men det finnes ogs\xc3\xa5 en god del arter som har larvene p\xc3\xa5 land, i jord, i sopp, i d\xc3\xb8d ved og i gj\xc3\xb8dsel. Noen arter lever ogs\xc3\xa5 som parasitter p\xc3\xa5 vanninsekter. Larvene utvikler seg gjennom fire larvestadier, denne utviklingen kan ta s\xc3\xa5 lite som en uke og s\xc3\xa5 mye som flere \xc3\xa5r, avhengig av forholdene. _NEWLINE_De voksne dyrene tar trolig lite n\xc3\xa6ring til seg og lever ganske kort tid. Hannene av mange arter former svermer, og hunnene ser ut til \xc3\xa5 bli tiltrukket til disse av summingen fra hannenes vingeslag. Fj\xc3\xa6rmyggene stikker ikke, men de kan av og til oppleves som plagsomme da de er veldig tallrike og har en tendens til \xc3\xa5 komme inn alle steder, som \xc3\xb8yne, nese, munn og \xc3\xb8rer. Noen arter kan ogs\xc3\xa5 utl\xc3\xb8se alvorlige allergireaksjoner.\n_START_SECTION_\nGode indikatorer\n_START_PARAGRAPH_\nI en s\xc3\xa5 stor og artsrik familie finner en et stort mangfold av ulike levevis, men de enkelte artene er gjerne ganske spesialiserte. Det gj\xc3\xb8r fj\xc3\xa6rmygg til gode indikatorer p\xc3\xa5 ulike milj\xc3\xb8faktorer. De har blitt brukt til \xc3\xa5 klassifisere innsj\xc3\xb8er \xc3\xb8kologisk, og rester av fj\xc3\xa6rmygglarver blir brukt til \xc3\xa5 rekonstruere klimaforhold i tidligere tider, s\xc3\xa6rlig temperaturforholdene etter siste istid.'